Ահա թե ինչ է վկայում այդ մասին ստորաբաժանման հրամանատար, մայոր Էդիկ Մալոյանը. «2016 թ. ապրիլի 2-ին 5 հոգուց բաղկացած խմբով հակահարձակման ենք անցել հակառակորդի գերակշիռ ուժերի կողմից գրավված մարտական դիրքերից մեկն ազատագրելու համար: Մոտենալով դիրքի արթուն հերթափոխի խրամաբջջին` նկատել եմ ձեռքից վիրավոր ջոկի հրամանատար, կրտսեր սերժանտ Ռոբերտ Աբաջյանին, որը շարունակում էր դիմադրել իրեն շրջապատած թշնամուն: Հակառակորդի գերակշռող ուժերի դեմ ավելի արդյունավետ գործելու նպատակով և նպաստավոր դիրք զբաղեցնելու ու այնտեղից գրոհելու համար կատարել ենք թևանցում: Հենց այդ պահին էլ, մինչև վերջին փամփուշտը մարտնչելով թշնամու դեմ, կրտսեր սերժանտ Ռ. Աբաջյանը պայթեցրեց նռնակը և նահատակվեց` սպանելով նաև իրեն գերեվարելու նպատակով մոտեցած երկու ասկյարների»: